Mens Vendsyssel FF kæmper for overlevelse i superligaen, ser virkeligheden helt anderledes ud for en af klubbens spillere i e-sport. Som den første nordjyde har 20-årige Andreas Hedegaard nemlig kvalificeret sig til Champions League i PlayStation-spillet Fifa. - Det er helt klart noget af det største, jeg har opnået i mit liv indtil videre i hvert fald, lyder det fra den 20-årige Fifa-spiller. Andreas Hedegaard fra Frejlev har lige nu sabatår fra studierne. I sommer skrev han kontrakt med Vendsyssel FF, og lønnen hos superligaklubben suppleres med timer som lærervikar. Men der har også være rigeligt med timer foran skærmen, for evnerne i det virtuelle fodboldspil er det seneste halve år kun gået én vej. Op. Det hele kulminerede med kvalifikationen til eChampions League. - Da det går op for os (Andreas Hedegaard og hans træner, red.), at det er 92. minut, vi fører 2-1, min målmand har bolden, der kan ikke nå at ske noget - så går vi bare helt amok, rejser os op og kalder på min mor og far, forklarer han. Ekspert: Det er kæmpestort Mere end 700 spillere - heriblandt nogle af Europas og verdens bedste og en lang række fuldtidsprofessionelle - var med i kampen om at tage en af de 64 pladser ved eChampions League. Fem af pladserne blev besat af danske Fifa-spillere og altså heriblandt Andreas Hedegaard fra Frejlev. Og ifølge FIFA-ekspert og kommentator ved Canal 9, Jacob Nørmark Hansen, er bedriften usædvanlig. - Det er kæmpestort, fordi der er så mange topatleter indenfor Fifa, som gerne vil prøve at komme med til Champions League, men som ikke kommer med, forklarer Jacob Nørmark Hansen. Første del af e-Champions League-turneringen afvikles 26. og 27. april i Manchester. Herfra går de otte bedste videre til finale-weekenden, der foregår i Madrid i forbindelse med den rigtige Champions League-finale i fodbold. Der spilles om en samlet præmiesum på 1,8 millioner kroner. Andreas Hedegaards mål er i første omgang at klare den videre fra gruppespillet. Men indtil videre nyder han bare, at de op imod 30 ugentlige træningstimer har gjort ham til én af Europas pt. bedste Fifa-spillere. - Jeg har altid drømt om at spille i Champions League i fodbold, og nu kan jeg ligesom sige, at jeg made it - bare i Fifa.

Opsummering:
Andreas Hedegaard, der spiller Fifa for Vendsyssel FF, har kvalificeret sig til eChampions League og skal spille om 1,8 millioner kroner.